Nordsøen Oceanarium har siden 2010 haft et akvarium med søheste. De små hestelignende fisk fascinerer mange af stedets gæster og er nogle af de mest fotograferede dyr på stedet. - Søhestene bliver cirka fire år gamle. De yngler gerne i fangenskab, men da vores grundbestand er fra samme kuld, er det vigtigt hele tiden at tilføre nyt blod for at forhindre indavl. Søheste er fredet i naturen, så derfor skal de være opdrættet i fangenskab, skriver oceanariet i en pressemeddelelse. Oceanariet har mange samarbejdspartnere i akvarier i hele Europa. Denne gang kommer søhestene fra akvariekollegerne i Legoland, der er leveringsdygtige. Tidligere har Timmensdorf Zoo i Tyskland leveret hestene. Personale fra akvariet i Hirtshals skal fredag til Billund for at hente de små charmerende fisk. Det drejer sig om den art der hedder Big-belly seahorse Hippocampus abdominalis, der ikke har et dansk navn. Denne søhest-art lever i New Zealand og i Australien, men der findes en lignende art i den sydlige del af Nordsøen, nærmere bestemt i den engelske kanal/Themsen. Søheste æder mysis og artemia, der er meget små krebsdyr.

Opsummering:
Fredag ankommer et nyt hold søheste til Nordsøen Oceanarium. Og søhestene kommer faktisk fra Legoland.